HU Az Európai Unió Hivatalos Lapja C 144/32

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 144/11

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„NEW SEASON COMBER POTATOES”/„COMBER EARLIES”

EK-sz.: UK-PGI-0005-0810-11.06.2010

OFJ ( X ) OEM ( )

1. Név:

„New Season Comber Potatoes”/„Comber Earlies”

2. Tagállam vagy harmadik ország:

Egyesült Királyság

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcsök, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

A „New Season Comber Potato/Comber Earlies” a burgonyafélék családjába tartozó Solanum tuberosum burgonyafaj éretlen állapotú gumója. A „New Season Comber Potato/Comber Earlies” burgonyát az EU tagállamainak nemzeti fajtajegyzékeibe felvett elitvetőmag-fajtákból állítják elő. A burgonya ültetése, termesztése és betakarítása a Comber városát körülvevő meghatározott területen történik. A vetőgumók barázdákba ültetésére minden évben január elejétől kerül sor. Ez sokkal korábbi időpont, mint Észak-Írország más részein, a meghatározott terület melegebb éghajlatának és jobb vízelvezetésű talajának köszönhetően ugyanis a fagyveszély itt kisebb, mint Észak-Írország más területein.

A növény levélzete sötétzöld, a gumók kis méretűek (30–70 mm átmérőjűek), alakjuk kerek vagy tojásdad. A burgonya héja puha, sima, vékony és könnyen hámlik, a színe fajtafüggő, húsa fehéres krémszínű. Íze földes, édes és diószerű, ezzel jellegzetesen idézve a korai burgonya ízét.

A burgonyát ömlesztve (tömegre) vagy különböző tömegű kiszerelésben előre csomagolva értékesítik.

3.3. Nyersanyagok (kizárólag feldolgozott termékek esetén):

N/A

3.4. Takarmány (kizárólag állati eredetű termékek esetén):

N/A

3.5. Az előállítás azon műveletei, amelyeket a meghatározott földrajzi területen kell végrehajtani:

A „New Season Comber Potatoes/Comber Earlies” burgonya ültetése, termesztése és betakarítása a meghatározott területen történik. A vetőgumók barázdákba ültetésére minden évben január elejétől kerül sor. A gumók betakarítása a teljes érettség elérése előtt, május eleje és július vége között történik.

3.6. A szeletelésre, aprításra, csomagolásra stb. vonatkozó egyedi szabályok:

N/A

3.7. A címkézésre vonatkozó egyedi szabályok:

A burgonya csomagolásán (dobozon vagy zsákon) növény-egészségügyi nyilvántartási számot tüntetnek fel, amelyet az észak-írországi mezőgazdasági és vidékfejlesztési minisztérium állít ki, és amely minden gazdaság esetében egyedi. Ennek következtében azonosítható, hogy az egyes tételek melyik gazdaságból származnak.

A terméket helyben hagyományosan „Comber Earlies” elnevezéssel is illetik, és ezzel a névvel is forgalomba hozható. A címke kötelezően tartalmazza a „New Season Comber Potatoes” vagy a „Comber Earlies” elnevezések egyikét.

4. A földrajzi terület tömör meghatározása:

A meghatározott terület az a terület, amelyet eredetileg a Comber város körül elterülő Hamilton- és Montgomery-földeknek neveztek, vagyis az Ards Borough Councilhoz tartozó terület az Ards-félszigeten délre egészen Ardkeen városig, a Strangford Lough-öböl nyugati oldalán Crossgar és Killyleagh községekig, a North Down Borough Council, valamint a Carryduff várost Killyleagh községgel Saintfield és Crossgar községeken keresztül összekötő úttól (A7) keletre elterülő Castlereagh, Belfast és Down District Council egyes részei együttesen.

5. Kapcsolat a földrajzi területtel:

5.1. A földrajzi terület sajátosságai:

A „New Season Comber Potatoes/Comber Earlies” hírnevéhez a meghatározott terület talaja és éghajlata nagyban hozzájárul. A területet a Strangford Lough-öböl, a Brit-szigeteken található legnagyobb öböl uralja. Az öblöt körülvevő talaj alapkőzete triászi vörös homokkő és kavics, ezáltal a talaj szerkezete lazább, vízelvezető képessége jó. Ennek eredményeképpen a talaj hamarabb kiszárad és felmelegszik, mint Észak-Írország bármely más területén.

Mivel a délkeleten elhelyezkedő területet keletről az Ards-félsziget, délről a Mourne-hegység védi, a meghatározott terület éghajlata melegebb és szárazabb, mint Észak-Írország más részeinek éghajlata. A terület nagy része alacsonyan fekszik, és a Strangford Lough-öböl határozottan mérsékeli a téli időjárás hatásait, így az időjárás sokkal enyhébb, mint bárhol máshol Észak-Írországban. Ennek következtében a talaj melegebb és szárazabb, és a napsütötte órák száma is itt a legmagasabb (évi közel 1 500 óra), így a „New Season Comber Potatoes/Comber Earlies” burgonya termesztési idénye hamarabb kezdődik, mint más észak-írországi burgonyáké. Észak-Írországban ezen a területen a legnagyobb a termesztési idény átlagos hossza, több mint 270 nap. Az éghajlatnak és a domborzatnak köszönhetően a meghatározott területen kisebb a fagyveszély.

5.2. A termék sajátosságai:

A „New Season Comber Potatoes/Comber Earlies” burgonyát egyedi megjelenés és íz jellemzi, illetve teszi értékessé. A „New Season Comber Potatoes/Comber Earlies” burgonya hírnevéhez és keresettségéhez az is hozzájárul, hogy Észak-Írországban ez a burgonya érik a legkorábban, valamint hogy íze és állaga különleges.

Íze földes, diószerű, a burgonya pedig kívülről azonnal felismerhető puha, vékony héjáról, amely gyakran már a vásárláskor elkezd lehámlani. A puha és hámló héj miatt a betakarítást óvatosan végzik, hogy a héj minél kevésbé károsodjon, és épsége megmaradjon. A burgonyát a termesztő ugyanazon a napon takarítja be és hozza forgalomba.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „New Season Comber Potatoes/Comber Earlies” burgonya oltalom alatt álló földrajzi jelzését a korai betakarítás igazolja.

A „New Season Comber Potatoes/Comber Earlies” burgonya Észak-Írországban mindenhol, de különösen a keleti megyékben, minőségi termék hírében áll. Hírnevét a meghatározott területen található vidéki területeken és azok körül, valamint a közeli Belfast és Lisburn városokban is elismerik, ahol a kiskereskedők és vendéglátók a „New Season Comber Potatoes/Comber Earlies” burgonyát üzletekben és étlapokon, illetve a helyi lakosok és a turisták körében egyaránt népszerűsítik.

A „New Season Comber Potatoes/Comber Earlies” burgonya hírnevéhez és keresettségéhez az is hozzájárul, hogy ez a burgonya érik a legkorábban, valamint hogy íze és állaga különleges. A meghatározott terület éghajlata lehetővé teszi, hogy a talaj hamarabb száradjon ki, ezáltal a téli hónapokban kisebb a fagyveszély, ennek köszönhetően a termesztési idény hamarabb kezdődhet el, mint Észak-Írország más területein. A talaj szárazabb és könnyebb, mint Észak-Írország más vidékein, ezért a meghatározott terület éghajlati és domborzati adottságainak köszönhetően a gumókat hamarabb el lehet ültetni, és be lehet takarítani, mint Észak-Írországban bárhol máshol. Mivel a „New Season Comber Potatoes/Comber Earlies” burgonyát ilyen korán be lehet takarítani, a burgonya érzékszervi jellemzőit tekintve ezek és az érett gumók között minőségi különbség tapasztalható. A különleges, földes és diószerű íznek, illetve a jellegzetesen puha, sima héjnak köszönhetően a „New Season Comber Potatoes/Comber Earlies” burgonya egyedülálló hírnévre tett szert Észak-Írországon belül és kívül egyaránt.

A „New Season Comber Potatoes/Comber Earlies” burgonya jellegzetes íze és szerkezete a Comber-régió mikroklímája által lehetővé tett korai ültetésnek és betakarításnak köszönhető. A meleg éghajlaton a növények gyorsan növekednek, és a gumók is gyorsan gyarapodnak.

Ezenkívül Észak-Írországban ezt a burgonyát takarítják be a legkorábban; mindezen tulajdonságainak köszönhetően olyan hírnevet tudhat magáénak, hogy a helyi kiskereskedők hírül adják a sajtóban, amikor megkapják az idény első „New Season Comber Potatoes/Comber Earlies” burgonyaszállítmányát. A betakarítás után a fogyasztók akár jóval magasabb árat is hajlandóak fizetni ezért a burgonyáért, mint más fajtáért.

A meghatározott terület történelme egyrészt egyet jelent a burgonyatermesztéssel, másrészt két észak-írországi skót család, a Hamilton és a Montgomery család történetével is egybefonódott. A település első éveiről William Montgomery, Sir Hugh Montgomery unokája készített feljegyzéseket „The Montgomery Manuscripts” (Montgomery-kéziratok) címmel. Ezekben fellelhető egy utalás az 1606-os évre; ezt tartják a legkorábbi, burgonyával kapcsolatos ír irodalmi hivatkozásnak.

„Az asszonyságnak Greyabbey-ben és Coinerben [Comberben] is voltak uradalmai, no meg Newtownban, hogy az újonnan érkezőket és saját háza táját ellássa; szántásra, csűrmunkára könnyedén talált embert, (…) amiért szénát meg oly sok gabonát adott nekik évente, házat meg kertet hozzá, hogy ott éljenek, egyúttal földet lennek meg krumplinak.”

Ez az a terület, a Hamilton és a Montgomery család földjei, ideértve Comber, Greyabbey és Newtownards területeit, ahol a „New Season Comber Potatoes/Comber Earlies” burgonyát még mindig termesztik. Az eredeti ültetvénnyel való történelmi kapcsolat egyértelmű, mivel a Comber burgonyát még mindig számos Hamilton család termeszti.

Comber város régiója évszázadok óta egyet jelent a burgonyatermesztéssel. Az első irodalmi utalás az írországi burgonyatermesztéssel kapcsolatban 1606-ot említi, amikor Comberhez tartozó földeket burgonyatermesztés céljára adtak át. A város továbbra is a burgonya észak-írországi hazájaként hirdeti magát. A várost a helyi önkormányzat egész Észak-Írországban az észak-írországi burgonya hazájaként népszerűsíti, rendezvényeket és fesztiválokat szervez, ezek közé tartozik a „Spud Fest” (krumplifesztivál). Éttermek és szállodák étlapjain egész Észak-Írországban regionális különlegességként hirdetik a „New Season Comber Potatoes/Comber Earlies” burgonyát, amelyet számos módon el lehet készíteni. A legnépszerűbb ezek közül, amikor egyszerűen vízben megfőzik, és vajjal tálalják.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) HL L 93., 2006.3.31., 12. o.